Dávid Šajben je považovaný za veľký talent či už v thajskom boxe, v K1 alebo po novom aj v MMA. Čoskoro ho čaká ďalšia skúška, tentokrát s taktiež šikovným postojárom, ktorý má aj viacero štartov v zmiešaných bojových umeniach.
Tvoj posledný zápas sme mohli vidieť v apríli na podujatí Hanuman Cup 44. V hlavnom súboji večera si dokázal vybojovať výhru, odvtedy si však zápas nemal. Prečo?
"U mňa nie je problém ani v ligách, dokonca som aj rád, že ich tu máme. Môžem tam nazbierať viac skúseností. Problém bol v mojom zranení, ktoré si vyžiadalo dlhšiu pauzu a musel som veľa rehabilitovať."
Tento rok sa môžeme tešiť na viac tvojich zápasov?
"Momentálne mám dohodnutý len zápas na Hanuman Cup-e, ktorý bude 11.2. Mimo toho zatiaľ neviem o ničom, ale som otvorený všetkým ponukám."
Išli všetky disciplíny kvôli MMA u teba stranou?
"V podstate žiadné moje disciplíny nešli stranou. Stále sa im venujem, akurát že vo forme MMA. Pred MMA som sa venoval asi 6 rokov thajskému boxu a K1, kde som stihol buchnúť asi 22 zápasov z toho asi 7 možno 8 profi. Som zároveň amatérsky majster Slovenska v thajskom boxe a K1.Boj na zemi ma veľmi baví, aj keď to samozrejme nie je moja najsilnejšia stránka. Vždy však viem každú príležitosť využiť tým správnym spôsobom."
V príprave na tvoj najbližší zápas si absolvoval viacero tréningov so slovenskou špičkou ako Deák, Pukač alebo Krištofič. Ako dôležité sú pre teba takéto tréningy?
"Tréningy u Borisa Topčiča mi hrozne sedia a hlavne ma moc bavia. Niet divu, prečo tam chodí slovenská MMA špička ako Deák, Fodor, Pukač či Krištofič. Ja som veľmi rád, že ma prijali medzi seba a môžem od nich brať skúsenosti a napredovať. Tak isto mi v mojej príprave veľmi pomáhajú aj tréningy v CHAOS-e, za čo zase ďakujem Kamilovi Cibinskému. Mimo tohto všetkého som samozrejme aj v mojom gyme každý deň pod mojimi hlavnými trénermi Ferom Starým a Robertom Anthonym."
11.2. ťa teda čaká zápas na legendárnom podujatí Hanuman Cup s poradovým číslom 45. Mário Farkaš je svojim štýlom veľmi nepríjemný súper, aký očakávaš priebeh?
"Viem o svojom súperovi, že je to postojár, ale zrovna silným základom by som to nenazval. Priebeh zápasu sa vytvorí v klietke a podľa toho budem ďalej pokračovať a čerpať zo svojích skúsenosti, ktorých mám oveľa viac. Pre divákov to bude z mojej strany určite atraktívny zápas ako vždy."
Čomu sa venuješ okrem tréningov?
"Popri zápasení sa venujem aj trénerstvu. Mám dvoch psov, čiže časť môjho života smeruje aj k nim. Popri tomto si vždy rád večer sadnem za počítač a mastím WARZONE."
DÁVIDOV INSTAGRAM
Nezávislý projekt, ktorý napomáha propagácií slovenského amatérskeho MMA
Autor: Erik Brezovský
-2020-